Goassa on vielä nyt syyskuussa monsuuniaika ja koko tulomme seuraavat päivät ja yöt satoi yhtäjaksoisesti. Luonto on todella vihreä ja ilma raikas. Lämpötila n. 27 astetta ja ilman kosteus huipussaan. Talvella marras-maaliskuussa täällä on kuiva kausi ja silloin ei sada vaan aurinko paistaa ja ilman kosteus on alhainen.
Turisteja ei ole paljon ja suurin osa turisteista on intialaisia mutta siitä huolimatta näyttää moottoripyöräonnettomuuksia sattuvan. Emme päässeet edes kotiin asti Shaileshin kyydissä kun edessämme kaksi poikaa kaatui pyörällään. Edellä ajava bussi äkkijarrutti ja he ajoivat liian lähellä. Siinä toisella vuoti verta polvesta ja toisella leuasta. Kypäräähän täällä ei kukaan käytä.
Televisiossa on menossa kampanja, jossa sanotaan, että vain kaksi henkilöä yhden pyörän päälle ja toinen, ”jos otat et aja”. Yhdellä skootterilla täällä voi matkustaa koko nelihenkinen perhe, isä ajaa ja isän edessä seisoo yksi lapsi ja äiti istuu takana sylissään toinen lapsi.
Seuraavana aamuna isännällämme Pradipilla oli nilkka siteessä kun oli kaatunut myös moottoripyörällä.
Pahin oli sattunut Shaileshin poliisiserkulle (cousin brother) n. kaksi viikkoa sitten. Mekin tunsimme hänet jo aikaisemmin. Hän oli moottoripyörällään väistänyt tiellä olevaa vanhaa miestä ja lentänyt pyörän päältä kasvoilleen vasemmalle puolelle. Häneltä oli leikattu Goan yliopistollisessa sairaalassa aivoista verihyytymä. Nyt eilen perjantaina 4.9 hän oli jo kotona ja vierailimme Shaileshin kanssa siellä. Hän asuu äitinsä ja isänsä kanssa Tivimin lähellä pienessä kylässä rautavuoren kupeessa. Vuoren seinämä on vihreä väriltään johtuen siinä olevasta raudasta jota louhitaan ja kuljetetaan ensin proomuilla Mandovi-jokea alas ja sieltä merelle redillä odottaviin laivoihin. Siitä kylästä S:n äiti on kotoisin ja tapasimme myös heidän vanhan isoäitinsä joka asuu naapuritalossa poikansa perheen kanssa.
Serkun tila ei näyttänyt hyvältä. Hän nukkui sikeästi kun menimme sinne ja hänen äitinsä herätteli hänet. Vasemmalla puolella päätä oli leikkaushaava ja siltä puolelta myös puuttui hampaita. Pahinta mielestäni oli, että vasen puoli kasvoista ja toinen silmä oli halvautunut osittain. Lääkärit olivat sanoneet että hän paranee kokonaan. Toivottavasti ovat oikeassa.
Meille tarjottiin siellä banaaneja ja tsigu-hedelmiä. Maistoimme ensimmäisen kerran pieniä, vihreitä tsiguja jotka miedolla maullaan ja ulkonäöltään muistuttavat vähän kiiviä. Myös makeita piiraita tarjottiin. Me veimme tuliaisiksi Fazerin sinisen suklaalevyn ja omenoita. Shailesh halusi viedä omenoita mutta en tiedä pystyykö hän niitä syömään kipeällä suullaan. Serkku oli kovin väsynyt joten viivyimme vain puolisen tuntia.
Ennen serkkuvierailua kävimme Mapsassa tekemässä meille varauksen langattomasta BSNL-internet liittymästä ja maksoimme aloitusmaksun ja yhden kuukauden käytön (5000 + 2627 INR). Seuraavat kuukaudet laskutetaan lähettämällä lasku (1800+tax). Modemi luvattiin toimittaa asuntoomme ensi viikon tiistaina tai keskiviikkona.
Ennen kuin olimme kotona tuli pari puhelua jossa tarkistettiin osoite mihin liittymä tulee sekä mihin käyttöön. Olin kirjoittanut tilauskaavakkeeseen että me olemme talvea viettäviä eläkeläisiä mutta he tarkistavat, koska täällä edelleen on terroristivaroitus päällä.
Onneksi olimme vielä Shaileshin kyydissä ja hän auttoi ja vastasi puheluihin. Tänään tänne pitäisi vielä tulla mies tarkistamaan huonetta missä tietokonetta käytämme!!!
Seuraavana päivänä kävi toinen mies ja kokeili BSNL-modemia läppäriimme. Kaikki näytti toimivan hienosti ja internet-ikkunoita avautui kaksi kappaletta suurin piirtein heti. Kyllähän tuo yhteys on aika arvokas hinnaltaan joten olisi syytä kyllä nyt toimia.
Nyt olemme odottaneet toista viikkoa että modemi toimitetaan meille. Perjantaina soitin ja luvattiin maanantaille. Nyt on maanantaiaamu 14.9.09 joten saa nähdä! Kyllä tarkistukset tehtiin heti mutta sitten ei näytä olevan kiirettä.
Eilen löysimme ihanan uima-altaan lähellämme olevasta hotellista Paradise Village ja saamme sinne mennä jatkossakin uimaan ja ottamaan aurinkoa maksusta (100 INR = 1,47 €/henk.). Vesikävelin vyön kanssa puolen tunnin ajan ja uin sen päälle.
Tänään on perjantai 18.9 ja nyt luvattiin toimittaa BSNL-box ennen puoltapäivää. Saa nähdä!
Enää ei ole satanut pitkään aikaan päivällä ja öiset kuurotkin ovat loppuneet. Kokonaan monsuuniaika ei ole ohi vaan sateita voi vielä tulla mutta ovat koko ajan vähenemään päin. Eilen iltapäivällä ilmankosteus oli selvästi vähentynyt ja istuessani parvekkeella sinne osui virkistävä, vilvoittava tuuli.
Bsnl-box tuotiin ja se toimii. Internet taivas aukeni. Luulin että box on meillä vuokralla mutta se on meidän oma ja voidaan säilyttää täällä kesän ajan ja ottaa käyttöön taas ensi vuonna
18.09.2009 kirjoitti Jatta